Għaqda Mużikali San Ġużepp L-ewwel rifurmatur tal-Banda San Ġużepp Jikteb Dun Karm Cassar Ġużeppi Galea, iben Toni Galea u Antonia imwieled Rapa twieled f'Għajnsielem fi żmien il-pontifikat ta' Dun Pietru Pawl Galea DD li mexxa l-paroċċa mill-1868 sal 1900 Bħat-tfal l-oħra tar-raħal ċertament iffrekwenta l-iskola elementari governattiva minn fejn għadda għal dik sekondarja fil-belt Vittorja u, allura, għax ħass is-seħja għall-ħajja saċerdotali kompla l-istudju tiegħu, bħall- kandidati oħra għas-saċerdozju fis-seminarju Maġġuri fi żmien l-isqof Giovanni Marija Camilleri O.E.S.A. li hu wkoll ordnah saċerdot fil-Kattidral ta' Għawdex fid-19 ta' Diċembru 1919. Minħabba li f'Għajnsielem, kien jinsab saċerdot ieħor li jġib l-isem ta' Dun Ġużepp Galea, nassumi li n-novell Saċerdot żied mal- kunjom 'Galea' dak ukoll ta' Rapa biex ma jkunx hemm ambigwita' meta jiġu msemmija. Ma nafx ngħid meta lil Dun Ġużepp ingħatalu l-kariga ta' Prokuratur tal- parroċċa, ngħid biss li maż- żmien tal- prokuratura tiegħu saru diversi opri fil- parroċċa, fosthom dik tat-28 ta'Ottubru 1920, jiġifieri sena wara li sar saċerdot, a' Kaxxier tal-Kumitat tal-bini tal-Knisja l-ġdida, fil-waqt li Dun Alfonz Mizzi kien is-Segretarju tal-Kumitat u l-Kappillan Mizzi kien il- President. (ara ġrajjiet il-parroċċa, Arċ.Ġ.Zerafa paġ 40) Billi Dun Ġużepp kien iħobb joħlom b'affarijiet kbar ma naħsibx li nkun il-bogħod wisq mill-verita' jekk ngħid li l-idea ta' bini tal-knisja ġdida u hekk kbira, setgħet kienet idea tiegħu, kif tiegħu wkoll, kienet dik ta' binja hekk kbira a' l-Istitut il-ġdid ta' San Ġużepp, kif ukoll it-twaqqif ta' stamperija: Fi żmienu wkoll, kienet saret il-purċissjoni grandjusa tat-Tberik tal-Baħar fil-Kungress Ewkaristiku Djoċesan fil-1929, u wkoll il-bini ta' oqbra fiċ-ċimiterju al-parroċċa fis-sena 1934, il-paviment tal-knisja l-Qadima u imbagħad il-ħafna festi titulari li saru fiż-żmien il- prokuratura tiegħu. Holma oħra tiegħu, kienet żgur il- bidu tal-gazzetta 'Għawdex' u l-istampar tal-Almanak a' San Ġużepp li kien jibgħat barra minn Malta lil Ditti barranin biex jiġbor fondi għall-bini tal-Istitut ġdid. Fis-sena 1924 Dun Ġużepp Galea Rapa, mgħejjun minn ħuh Karmelo, devot kbir tal-Madonna, ħa l-inkarigu al-Knisja ta' Lourdes u bħala Rettur tagħha dam sa ma miet f'Novembru 1976. Fiż-żmien ir-Retturat tiegħu (biex insemmi xi ħaġa) sar il-bini tas-sangristijiet tal- nisja, il-pavimenti tal-art, sar artar tal-irħam hekk sabiħ u li għamlu b'sett gandlieri gotiċi mill-isbaħ; ġab mill-Olanda sett armoniku ta' qniepen il-ġmiel tagħhom, u wkoll magħhom l-arloġġ tal-kampnar. Naħseb l-ikbar ħaġa ta' fejda li għamel kien it-twaqqif tad- Devozzjonijiet li jsiru fil-granet tad-dehriet tal-Madonna ta' Lourdes. Maż-żmien kompla żejjen ukoll il-knisja bil-linef u lampieri, u wkoll fi żmienu li nġabet l-istatwa ta' Santa Bennardetta u armonjum bil-memfaħ tar- riġlejn, u wkoll l-artal mejda, u naħseb ukoll li waqqaf xi funzjonijiet għaċ-ċelebrazzjonijiet li jsiru fid-Dehriet u forsi wkoll ħwejjeġ oħra li jiena ma nafx bihom jew li ħarġu minn moħħi. Niftakru jien lil Dun Ġużepp mhux biss prokuratur tal-knisja iżda wkoll organista, Assistent Ekk. tal-Azzjoni Kattolika tal-Fergħa tal-ġuvintur, organizzatur ta' pellegrinaġġi u ta' ġiti u meta s-Soċjeta' ta' San Pawl, imwaqqfa minn Mons.Ġużeppi De Piro, fiż-żmien l-Arċisqof Mauru Caruana, ħalliet id-direzzjoni tad-Dar ta' San Ġużepp u għaddieta f'idejn id-Djoċesi ta' Għawdex, Dun Ġużepp Galea Rapa ġie maħtur bħala l-ewwel Direttur Djoċesan ta' din id-Dar. Dun Gużepp Galea mgħejjun minn oħrajn, fosthom it-twajjeb u qatt minsi Dun Ġwann Galea (Mons,) mix-Xagħra Għawdex, għal żmien twil ħafna mexxew flimkien, bħala żewġ aħwa, dan l-Istitut tat-tfal orfni, u għamlu fih diversi bidliet strutturali. Mons. Ġużeppi De Piro f'din id-dar ta' San Ġużepp fis-sena 1928 waqqaf il-banda, ġeneralment imsejjħa ta' San Ġużepp, u fit-Tletinijiet din il-banda, jew aħjar it-tfal bandisti, b'intervent ta' Dun Ġużepp Galea Rapa ġew amalgamati mat-tfal tal-Azzjoni Kattolika ta' Għajnsielem, billi f'dakiż-żmien Dun Ġużepp kien ukoll l-Assistent Ekkleżjastiku taċ-Ċirclo Virgo Laurentana u b'hekk ġiet salvagwardata l-Banda mix-xogħlijiet tagħha, u fosthom, bħala membru tal-Azzjoni Kattolika, u bħala bandist, kont magħhom jien ukoll. Meta Dun Ġużepp, minnħabba l-eta' u s-saħħa ħalla d-Direzzjoni tal-Istitut, ġie b'rikonoxximent tal-ħidma ħabbrieka tiegħu onorat bit-Titlu ta' Monsinjur, u dejjem baqa' pero' anke meta rikoverat fid-dar tiegħu jaħseb u joħlom dwar Għajnsielem. Mons. Ġużepp Galea Rapa kien l-aħħar Saċerdot Djoċesan Għajnselmiż li għex, ħadem, u miet f' Għajnsielem. Hu ħalla f'eta' veneranda ta' aktar minn 80 sena dan il-Wied tad-Dmugħ u għadda għal għand il-Mulej fit-8 ta' Diċembru 1976. Illum għandna f'Għajnsielem Triq wara l-Knisja msemmija għalih kif kien jixraq li jsir li ġġib Tisem 'Triq Dun Ġużepp, Galea Rapa''.